b'\n_START_ARTICLE_\nDalane Tidende\n_START_PARAGRAPH_\nDalane Tidende er en lokalavis for Dalane-regionen som utgis i Egersund. Avisen kommer ut mandager, onsdager og fredager. I 2011 ble den k\xc3\xa5ret til \xc3\x85rets lokalavis._NEWLINE_Dalane Tidendes trykkeri s\xc3\xb8rger ogs\xc3\xa5 for trykking av mange andre aviser i Rogaland, bl.a. Rogalands Avis og J\xc3\xa6rbladet.\n_START_SECTION_\nHistorie\n_START_PARAGRAPH_\nAvisen ble grunnlagt 1885 av typograf Johan A. Bergh fra Stavanger som var den f\xc3\xb8rste redakt\xc3\xb8ren. Det begynte som et organ for Venstre-politiske tanker, fordi Egersundsposten p\xc3\xa5 den tiden nektet \xc3\xa5 trykke artikler Egersund Venstreparti hadde sendt inn. Dette hadde bakgrunn i at Egersund Venstreparti hadde v\xc3\xa6rt s\xc3\xa6rdeles p\xc3\xa5g\xc3\xa5ende i debatter, og redakt\xc3\xb8ren ble til slutt lei av Venstres mas den 24. november 1883. Egersund Venstreparti m\xc3\xa5tte etter dette g\xc3\xa5 om aviser i Stavanger for \xc3\xa5 n\xc3\xa5 sine meningsfeller i Egersundsdistriktet. Egersund Venstreparti ville n\xc3\xa5 ha sitt eget Venstre-blad i Egersund. Etter noen f\xc3\xa5 pr\xc3\xb8venummer i desember 1884 kom endelig det f\xc3\xb8rste nummer av Dalernes Tidende ut den 3. januar 1885. Dalernes Tidende kom ut to ganger i uka, p\xc3\xa5 onsdag og l\xc3\xb8rdag, og \xc3\xa5rsabonnementet kostet det samme som Egersundsposten, 4 kroner. Avisen ble straks popul\xc3\xa6r, allerede i januar 1885 hadde den til sammen 301 abonnenter._NEWLINE_Johan A. Bergh ble syk og d\xc3\xb8de v\xc3\xa5ren 1886. Det ble startet et aksjeselskap for \xc3\xa5 f\xc3\xa5 nok kapital til \xc3\xa5 overta Berghs trykkeri, og avisen fikk Anton Lorentzen fra Bergen til redakt\xc3\xb8r. Lorentzen overtok 31. mars 1887 hele aksjeselskapet, og stod som ansvarlig redakt\xc3\xb8r i 47 \xc3\xa5r f\xc3\xb8r han d\xc3\xb8de 30. november 1933. S\xc3\xb8nnen Olaf Lorentzen tok n\xc3\xa5 over som redakt\xc3\xb8r, og avisen forandret sitt navn til Dalane Tidende._NEWLINE_Under krigen ble det store vanskeligheter for Dalane Tidende, det siste nummer kom ut 9. april 1941 p\xc3\xa5 grunn av d\xc3\xa5rlig \xc3\xb8konomi som f\xc3\xb8lge av krigen, ett \xc3\xa5r etter at tyskerne hadde inntatt Norge. Etter krigen kom det f\xc3\xb8rste nummer ut 15. mai 1945. Avisen fikk ogs\xc3\xa5 et redakt\xc3\xb8rskifte, og den nye redakt\xc3\xb8ren Halvdan Sletteb\xc3\xb8e, som tidligere var redakt\xc3\xb8r i Egersundsposten f\xc3\xb8r den ble nedlagt, gjorde i sitt f\xc3\xb8rste nummer (64-1945) oppmerksom p\xc3\xa5 at avisen ikke lenger representerte noe politisk parti._NEWLINE_Den 14. april 1955 bestemte Dalane Tidende seg for at de hadde behov for noen st\xc3\xb8rre lokaler, og sa opp leieavtalen de hadde hatt hos Lorentzen i \xc3\x85rstadgaten siden 2. verdenskrig. De flyttet n\xc3\xa5 opp til Eie, hvor de stadig fors\xc3\xb8kte \xc3\xa5 forbedre avisens tekniske avdeling. De byttet ut den gamle trykkpressen med en ny som gjorde det mulig \xc3\xa5 ha opptil 8 sider i avisen._NEWLINE_Halvdan Sletteb\xc3\xb8e fortsatte i sin jobb som redakt\xc3\xb8r fram til sin d\xc3\xb8d i november 1972. Da overtok Alf L. Barstad som ny redakt\xc3\xb8r. Barstad var innehaver av stillingen fram til \xc3\xa5rsskiftet 1984/1985. P\xc3\xa5 den tiden han var redakt\xc3\xb8r, skiftet trykketeknikken drastisk. De gikk over fra bly til fotosats. I 1979 fikk de tre nye trykkverk, i 1980 ytterligere ett._NEWLINE_I 1982 utvidet man avisbygget p\xc3\xa5 Eie, slik at man skulle f\xc3\xa5 nok plass til alle ansatte og trykkeri. Den tekniske fremgangen har fulgt avisen fremover i tiden, slik at den i dag har et moderne databasert samarbeid internt. I 1986 ble Gunnar Kvassheim redakt\xc3\xb8r. Da han i 1997 ble valgt inn p\xc3\xa5 Stortinget, m\xc3\xa5tte man f\xc3\xa5 seg en ny fungerende redakt\xc3\xb8r. Det ble Geir Jan Johansen. Som de fleste har f\xc3\xa5tt med seg har de nylig utvidet igjen, og bygget fremst\xc3\xa5r n\xc3\xa5 som moderne og estetisk tiltrekkende. Ogs\xc3\xa5 avisens trykkeri har blitt forbedret. Alt foreg\xc3\xa5r p\xc3\xa5 data, og p\xc3\xa5 trykkeriet trykker man ikke bare sin egen, men ogs\xc3\xa5 mange andre aviser. Ernst A. Eik satt som redakt\xc3\xb8r fra 2006 til 2009, Kjetil Stormark fra 2009 til 2010, og n\xc3\xa5v\xc3\xa6rende redakt\xc3\xb8r er igjen Gunnar Kvassheim.'